ఔచిత్యమ్

ఔచిత్యమ్, ఆన్‌లైన్ రీసెర్చ్ జర్నల్. తెలుగు భాష, సాహిత్యంపై ప్రామాణికమైన పరిశోధనా కథనాలను ప్రచురించడం కోసం ఈ ఆన్‌లైను పరిశోధన మాసపత్రికను ప్రారంభించారు. డా. రాంభట్ల పార్వతీశ్వరశర్మ, ఈ పత్రికకు ప్రచురణకర్త, సంపాదకుడు. ఈ పత్రికను 2020 అక్టోబరు 25 న ప్రారంభించారు.  

 చరిత్ర 
ఔచిత్యం జర్నల్‌ 2020 అక్టోబరు 25, విజయదశమి నాడు మొదలైంది. "విశ్వవిద్యాలయ అసోసియేట్ ప్రొఫెసర్లు, కళాశాల అధ్యాపకులూ పరిశోధకులూ తెలుగు భాషా సాహిత్యాలపై తాము చేసిన రచనలను 'ఔచిత్యం.కామ్'లో ప్రచురించి, అవసరమైన పరిశోధకులకూ భవిష్యత్ తరాలకూ శాశ్వత విజ్ఞాన వనరులుగా అందుబాటులో ఉంచాలి." అని తమ పత్రికలో ప్రకటించారు.

తెలుగు భాష, సాహిత్యంపై విశ్వవిద్యాలయాల్లో జరిగే పరిశోధనలు సమాజాభివృద్ధికి దోహదపడుతున్నాయి. కాన్ఫరెన్స్‌లు, వర్క్‌షాప్‌లు, రీసెర్చ్ జర్నల్స్‌లో ముఖ్యంగా ప్రచురణ రూపాల్లో అనేక చర్చలూ సిద్ధాంతాలూ జరుగుతున్నాయి.

ఈ నేపథ్యంలో, ప్రామాణికమైన పరిశోధనా కథనాలను అందరికీ అందుబాటులో ఉండేలా ప్రచురించాలనే ఉద్దేశంతో ఈ ఆన్‌లైను జర్నల్‌ను ప్రారంభించామని పత్రికలో ప్రకటించారు.

 ప్రచురణ ప్రక్రియ 
పరిశోధన వ్యాసాలు మాత్రమే ప్రచురిస్తారు. సాధారణ వ్యాసాలు, పుస్తకసమీక్షలు, పరిశోధన పద్ధతులు పాటించని వ్యాసాలను స్వీకరించరు. వ్యాసరచయితలకు సూచించిన మార్గదర్శకాలు అన్నీ పాటించాలి. శాస్త్రీయ పద్ధతులో నాణ్యత ప్రమాణాలున్న వ్యాసాలనే స్వీకరిస్తారు. రిఫర్సులు రాసేటప్పుడు MLA, APA శైలిని అనుసరించాలి. ముఖ్యంగా ఉన్నత విద్యాసంస్థల ఆచార్యులు, పరిశోధకులకు ఇది ఉపయోగకరం. పరిశోధకులైతే పర్యవేక్షుల నుండి యోగ్యతాపత్రాన్ని సమర్పించాలి.

ముందుగా వ్యాససంగ్రహాన్ని పంపించాలి. అది ఆమోదం పొందితే, సంపాదకుడు సూచించిన విధంగా పూర్తి వ్యాసాన్ని సమర్పించాలి. సంపాదక వర్గ పరిశీలన, పీర్-రివ్యూ తరువాత వారు సూచించిన మార్పుచేర్పులు జరిగిన తరువాత, ప్రాసెసింగ్ ఫీజు (APC) చెల్లించాలి. ఆ తరువాతనే పరిశోధన వ్యాసాలు ప్రచురిస్తారు.

 గుర్తింపు 
యూనివర్సిటీ గ్రాంట్స్ కమిషన్ యుజిసి కేర్ (UGC - CARE) జాబితాలో 2023 జనవరిలో చేరింది. UGC-CARE ను యూజీసి 2025 ఫిబ్రవరిలో నిలిపివేసింది. 

ప్రస్తుతం ISSN నెంబరుతో పీర్-రివ్యూడ్ పరిశోధన పత్రికగా తెలుగు పరిశోధన రంగంలో అభివృద్ధికి కృషి చేస్తోంది.

 మూలాలు 

వర్గం:విశాఖపట్నం నుండి ప్రచురితమైన తెలుగు పత్రికలు
వర్గం:వైజ్ఞానిక పత్రికలు